Predkladacia správa

Dodatok k správe o personálnom zastúpení Slovenskej republiky v inštitúciách Európskej únie reflektuje a zahŕňa zásadné pripomienky MV SR, ktoré boli odstránené na rozporovom konaní dňa 1. augusta 2006 a následne zapracované do materiálu. Zmena sa dotýka častí; uznesenie, predkladacia správa a materiál. Správa sa predkladá na rokovanie vlády SR bez rozporov.

Správa o personálnom zastúpení Slovenskej republiky v inštitúciách Európskej únie sa predkladá na základe uznesenia vlády Slovenskej republiky č. 546/2005, bod B.3 k materiálu Návrh zásad personálnej politiky Slovenskej republiky vo vzťahu k inštitúciám EÚ, ktorý bol schválený vládou SR dňa 13. 7. 2005.

Uznesenie č. 546/2005 uložilo podpredsedovi vlády pre európske záležitosti, ľudské práva a menšiny a ministrovi zahraničných vecí predložiť v spolupráci s ústrednými orgánmi štátnej správy SR na rokovanie vlády informáciu o personálnom zastúpení Slovenskej republiky v inštitúciách Európskej únie a uplatnení podpory iným členským štátom v tejto oblasti.

Správa o personálnom zastúpení Slovenskej republiky v inštitúciách Európskej únie nadväzuje na predchádzajúce tri vládne materiály: „Správu o obsadzovaní postov úradníkov v inštitúciách Európskej únie“ (schválená 30. 6. 2004); „Návrh postupu vysielania národných expertov Slovenskej republiky do inštitúcií Európskej únie“ (schválený 14. 7. 2004) a vyššie spomínaný „Návrh zásad personálnej politiky Slovenskej republiky vo vzťahu k inštitúciám EÚ“ (schválený 13. 7. 2005).

Materiál obsahuje prehľad aktivít Slovenskej republiky v oblasti vyhľadávania a prípravy záujemcov o prácu v inštitúciách EÚ, informácie o aktuálnom stave v obsadzovaní pozícií          v rámci štruktúry EÚ, a tiež aktualizovaný prehľad o zastúpení Slovenskej republiky v existujúcich úradoch, agentúrach a iných organizačných jednotkách EÚ. Špecifikuje tiež problémové oblasti personálneho obsadzovania inštitúcií EÚ slovenskými občanmi a spôsoby ich riešenia. Súčasťou materiálu je i návrh na prípravu národného projektu financovaného z prostriedkov Európskeho sociálneho fondu, zameraného na všeobecnú, odbornú a jazykovú prípravu kandidátov na posty v inštitúciách EÚ. 

Správa ďalej ukladá podpredsedovi vlády SR pre vedomostnú spoločnosť, európske záležitosti, ľudské práva a menšiny v spolupráci s ministrom zahraničných vecí SR potrebu vypracovania  nových pravidiel a postupov vysielania národných expertov, národných zástupcov a stážistov do inštitúcii EÚ, vrátane analýzy pôsobenia národných expertov, národných zástupcov a stážistov  v inštitúciách EÚ a riešenia spätnej väzby na vysielajúci rezort. Nový materiál  by mal nahradil materiál Postup vysielania národných expertov SR do inštitúcií EÚ schváleného uznesením vlády č.723/2004. Počas prípravy materiálu vyvstal problém nutnosti upraviť pravidlá o vysielaní národných expertov takým spôsobom, akým sú upravené pravidlá v rámci agentúry FRONTEX a Európskej komisie vo vzťahu k refundácii nákladov na vyslanie. Na základe písomného podnetu zo strany MV SR s pripojenou analýzou problému, MZV bude iniciovať na úrovni inštitúcií EÚ jeho riešenie.

 Zároveň v uznesení C.1. Správy o personálnom zastúpení Slovenskej republiky v inštitúciách EÚ sa odporúča príslušným ministrom analýza zákona č.312/2001 Zz. o štátnej službe, č.73/1998 Zz. O štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže SR a Železničnej polície a č. 315/2001 Zz. o hasičskom a záchrannom zbore, č.392/2005 o štátnej službe colníkov a  č. 346/2005 Z. z. o štátnej službe profesionálnych vojakov ozbrojených síl Slovenskej republiky a vypracovať ich novelizáciu z dôvodu potreby harmonizovať   vysielanie národných expertov do inštitúcii EÚ s cieľom dosiahnuť zrovnoprávnenie všetkých kategórií štátnych zamestnancov v otázke vysielania národných expertov do inštitúcií EÚ, ako aj zotrvania štátneho zamestnanca v štátnej službe počas určitého obdobia aj v prípade ak je v tom čase v hlavnom pracovnom pomere k inému zamestnávateľovi ako aj v otázke postavenia štátneho zamestnanca v otázke postavenia  štátneho zamestnanca mimo štátnej služby na všeobecnom základe.

Správa o personálnom zastúpení Slovenskej republiky v inštitúciách Európskej únie nemá finančný, ekonomický, environmentálny vplyv, ani vplyv na zamestnanosť a podnikateľské prostredie.